**KLAIPĖDOS MIESTO SAVIVALDYBĖS TARYBA**

**MIESTO ŪKIO IR APLINKOSAUGOS KOMITETas**

**pOSĖDŽIO PROTOKOLAS**

2020-05-12 Nr. TAR-35

Posėdis vyksta 2020-05-07. Posėdžio pradžia 13.00 val.

Posėdžio pirmininkas – Alvidas Šimkus.

Posėdžio sekretorė - Aldutė Meniakina.

Posėdyje(nuotoliniu būdu) dalyvauja komiteto nariai: Elida Mantulova, Arūnas Barbšys, Lina Skrupskelienė, Arūnas Andziulis, Arūnas Tuma, Justina Sungailienė.

Savivaldybės administracijos darbuotojai: R. Mockus, D. Netikšienė, I. Šakalienė.

Kviestiniai asmenys: AB „Klaipėdos nafta“ - J. Lengvytė, D. Šilenskis. UAB „Krovinių terminalas“- G. Gvezdauskas. Viešoji įstaiga „Klaipėdos butai“- E.Vanagas. VšĮ „Klaipėdos keleivinis transportas“- A. Samuilovas.

Vitės bendruomenės atstovai: A. Blynas, T. Meškinis.

Darbotvarkė patvirtinta(vienbalsiai):

1. Informacija dėl padidėjusios taršos aplinkai ir žmonių sveikatai. Pranešėjas A. Šimkus.

2. Dėl pritarimo VšĮ „Klaipėdos keleivinis transportas“ 2019 metų veiklos ataskaitai.

Pranešėjas R. Mockus.

3. Dėl pritarimo viešosios įstaigos „Klaipėdos butai“ 2019 metų veiklos ataskaitai. Pranešėja D. Netikšienė.

4. Dėl Klaipėdos miesto savivaldybės tarybos 2018 m. balandžio 26 d. sprendimo Nr. T2-92 „Dėl Klaipėdos miesto savivaldybės paplūdimių ir jų maudyklų įrengimo, naudojimo ir elgesio juose taisyklių patvirtinimo“ pripažinimo netekusiu galios. Pranešėja I. Šakalienė.

1. SVARSTYTA. Informacija dėl padidėjusios taršos aplinkai ir žmonių sveikatai.

A. Šimkus informuoja, kad yra gautas asociacijos Vitės bendruomenės raštas dėl padidėjusios taršos aplinkai ir žmonių sveikatai, kuriame pateikti gyventojų skundai dėl nuolat skleidžiamos naftos produktų smarvės bei pažymima, kad balandžio 8, 9, 22, 24 dienomis buvo juntama naftos produktų smarvė. Taip pat informuoja, kad komiteto posėdyje dalyvauja naftos produktus kraunančių bendrovių „Klaipėdos nafta“ bei „Krovinių terminalas“ atstovai, Nacionalinio visuomenės sveikatos centro vadovas R. Grigaliūnas bei Vitės bendruomenės gyventojai. Prašo šių bendrovių atstovų bei kitų atsakingų institucijų išsakyti savo nuomonę apie susidariusią situaciją, pateikti kokių priemonių imamasi dėl kvapų mažinimo, atsakyti į komiteto narių bei gyventojų užduotus klausimus.

T. Meškinis teigia, kad šio rajono gyventojams labai dažnai jaučiamas naftos produktų kvapas.

A. Blynas pabrėžia, kad naftos produktų kvapai yra aštrūs, o žmonėms reikia ten gyventi.

J. Lengvytė, „Klaipėdos naftos“ aplinkos saugos vadovė, sako jog jie taip pat gavo šį skundą, kuris buvo išnagrinėtas ir pažymi, kad krova tomis dienomis vyko, tačiau nukrypimų nebuvo fiksuota. Pažymi, jog tai, kad gyventojai juto kvapą dar nereiškia, kad buvo viršijamos nustatytos normos.

G. Gvezdauskas, bendrovės „Krovinių terminalas“ vyriausias technologas paaiškina, jog skundų dienomis įmonėje buvo kraunamas tanklaivis, buvo iškrauti vagonai, o vieną dieną visiškai nebuvo jokios veiklos. Patikina, kad tuo metu, kai vyko tanklaivių pakrovimas, veikė rekuperacijos įrenginys, ir jokių avarijų ar sutrikimų nebuvo.

A. Blynas, Vitės bendruomenės asociacijos valdybos pirmininkas sako, kad jo netenkina atsakymas, jog sklindantys kvapai neviršija leidžiamų normų, nes kvapai yra ir jie trukdo gyventi, todėl siūlo imtis priemonių ir spręsti šį klausimą.

J. Lengvytė pažymi, jog „Klaipėdos nafta“ imasi priemonių, kad būtų sumažintas kvapų intensyvumas. Informuoja, kad jau praėjusiais metais buvo parengtas aplinkosaugos veiksmų planas ir numatytos priemonės kaip sumažinti kvapus. Taip pat planuojama įsirengti du naujus papildomus oro valymo įrenginius, o įgyvendinus šią priemonę, kvapų intensyvumas turi sumažėti. Sako, kad jau yra pasirašyta sutartis dėl valymo įrenginio įsigijimo, o tuo pačiu teritorijoje montuojamas vamzdynas ant talpyklų kur būtų surenkami lakūs teršalai ir nuvedami į talpyklas. Teigia, kad metų pabaigoje ar kitų pradžioje turėtų pradėti funkcionuoti nauji oro valymo įrenginiai. Informuoja, kad Aplinkosaugos veiksmų plano progresą galima sekti įmonės tinklapyje.

G. Gvezdauskas taip pat pažymi, jog įmonės teritorijoje yra reikiami oro valymo įrenginiai, kurie gerai veikia.

R. Grigaliūnas, Nacionalinio visuomenės sveikatos centro Klaipėdos departamento direktorius pažymi, jog įstaiga yra gavusi ne vieną gyventojų skundą dėl naftos produktų smarvės. Patikina, kad jie yra susipažinę su įmonių veikla bei aplinkosaugos veiksmų planu, kurį planuojama aptarti ir tikrinti, kaip jį sekasi vykdyti, tačiau tam reikia priemonių ir laiko. Tai ketinama daryti pasibaigus karantinui.

A. Andziulis abejoja ar bus efektyvios įdiegiamos naujos priemonės ir sako, jog netiki įmonių pasakymais dėl naujų aplinkosaugos priemonių, nes jo manymu situacija negerėja.

E. Mantulova domisi, ar įdiegus naujas kvapų valdymo priemones gyventojai pajus realią naudą.

J. Lengvytė pažymi, kad nauji oro taršos įrengimai yra suprojektuoti ir patikina, jog įdiegus du naujus valymo įrenginius kvapų intensyvumas turėtų sumažėti 50 proc.

A. Barbšys palinki įmonėms kuo greičiau įgyvendinti planuojamas naujas kvapų valdymo priemones, sumažinant naftos produktų kvapus.

A. Šimkus mano, jog problemą būtina spręsti, tačiau pastebi, kad situacija dabar yra labai pagerėjusi į gera- kvapai jaučiami rečiau. Padėkoja visiems dalyvavusiems už pateiktą informaciją ir atsakymus į užduotus klausimus.

NUTARTA. Informacija išklausyta.

2. SVARSTYTA. Pritarimas VšĮ „Klaipėdos keleivinis transportas“ 2019 metų veiklos ataskaitai.

Pranešėjas R. Mockus pristato VšĮ „Klaipėdos keleivinis transportas“ 2019 metų veiklos ataskaitą, įstaigos veiklos rezultatus, tikslus ir uždavinius, vykdytas priemones bei jų įgyvendinimo rezultatus. Apžvelgia viešojo transporto sistemos valdymą, tinklo apžvalgą, priemiestinio maršrutų ir tvarkaraščių tinko plėtrą, eismo sąlygas, kalba apie naują e. bilietų sistemą, vežėjų ir tinklo rodiklius, keleivių transporto kontrolę, keleivių vežimo lengvaisiais automobiliais situacijos analizę, autobusų situacijos analizę, rinkliavos už automobilių stovėjimo surinkimą ir kontrolę, įstaigos paslaugų vertinimą ir siūlo pritarti Viešosios įstaigos „Klaipėdos keleivinis transportas“ 2019 metų veiklos ataskaitai.

L. Skrupskelienė pageidauja išgirsti ir laikinojo KKT vadovo A. Samuilovo nuomonę apie įstaigos veiklą ir iškilusias problemas bei tikimybę branginti bilietų kainą.

A. Samuilovas pamini, kad praėjusiais metais integruoti visi maršrutai į bendrą tinklą, pakeltas paslaugos kokybės lygis, pilnai įdiegta sistema, sėkmingai vyksta ekologinė rida, artėja stotelių tankis. Patikina, jog bilietų kainos didinti neplanuojama ir atsako į komiteto narių pateiktus klausimus.

E. Mantulova domisi ar KT atlieka apklausą apie gyventojų pageidavimus.

A. Samuilovas sako, jog bendrų apklausų nėra, bet savivaldybė apklausia gyventojus ir tuomet yra reguliuojami svarbiausi maršrutai, kaina bei aptarnavimas.

A. Barbšys pastebi, kad už nuostolingus maršrutus kompensuoja savivaldybė.

A. Samuilovas pamini, kad maršrutus į Palangos oro uostą, Vaiteliai, LEZ bei naktinį maršrutą kompensuoja savivaldybė.

A. Barbšys sako, kad šios įmonės darbas yra vertinamas gerai, integracija su aplinkiniais regionais taip pat gera, todėl siūlo pritarti pateiktai ataskaitai.

A. Šimkus siūlo pritarti ir balsuoti už pateiktą sprendimo projektą.

Balsavimu: už-7 (A. Šimkus, E. Mantulova, A. Barbšys, L. Skrupskelienė, J. Sungailienė, A. Tuma, A. Andziulis) -vienbalsiai, pritarta sprendimo projektui.

NUTARTA. Pritarti sprendimo projektui.

3. SVARSTYTA. Pritarimas viešosios įstaigos „Klaipėdos butai“ 2019 metų veiklos ataskaitai.

Pranešėja D. Netikšienė pristato viešosios įstaigos „Klaipėdos butai“ 2019 metų veiklos ataskaitą, kurios vadovas nuo 2019-08-21 vykdantis direktoriaus funkcijas vyriausiasis inžinierius Eugenijus Vanagas. Pabrėžia, kad pagrindinė įstaigos veikla teikti Klaipėdos miesto savivaldybei nuosavybės teise priklausančių gyvenamųjų patalpų nuomos administravimo viešąsias paslaugas. Įstaigos veiklos tikslas yra gerinti savivaldybei priklausančių gyvenamųjų patalpų fizinę būklę ir gyvenamųjų patalpų nuomos administravimą, siekiant maksimaliai patenkinti gyvenamųjų patalpų savininko Klaipėdos miesto savivaldybės lūkesčius kasmet surinkti planuojamas pajamas už šių patalpų nuomą. Įstaiga užtikrina savalaikį Gyvenamųjų patalpų nuomos sutarčių su nuomininkais sudarymą savivaldybės vardu pagal priimtus savivaldybės tarybos sprendimus ir savivaldybės administracijos direktoriaus įsakymus ir šių sutarčių apskaitą; tvarko gyvenamųjų patalpų nuomininkų duomenų bazę, naudojantis kompiuterinėmis informacinėmis sistemomis; laiku išrašo, išspausdina ir išsiunčia PVM sąskaitas faktūras nuomininkams; surenka sumokėtą nuomos mokestį sąskaitoje ir perveda jį savivaldybei; organizuoja ir vykdo prevencinį darbą su nuomos mokesčio nemokančiais nuomininkais, rengia ieškinius teismams ir atstovauja savivaldybę juose dėl nesumokėto nuomos mokesčio priteisimo; rengia dokumentus ieškiniams parengti dėl asmenų iškeldinimo iš butų teisės aktų nustatyta tvarka ir teikia juos Savivaldybės administracijai, organizuoja iškeldinimo procedūrų vykdymą; inventorizuoja gyvenamųjų patalpų techninę būklę, sudaro metinius planų patalpų remontui, planuoja lėšas kasmetiniams remonto darbams vykdyti; organizuoja gyvenamųjų patalpų remonto darbus ir parengia dokumentus apmokėjimui už atliktus darbus gauti; organizuoja avarinių situacijų socialinio fondo butų inžineriniuose tinkluose ir įrenginiuose prevencijos ir likvidavimo darbus; vykdo Socialinio būsto fondo gyvenamųjų namų administravimo ir nuolatinės techninės priežiūros paslaugas. Aptaria 2019 metų strateginio veiklos plano tikslus, uždavinius, vykdytas programas, priemones bei jų įgyvendinimo rezultatus. Pamini, jog vykdant įstaigos funkcijas susiduriama su problemomis dėl nemokių asmenų ir šeimų apgyvendinimas socialiniuose būstuose, sugadinto turto žalos išieškojimo, protinę negalią ar kitų sveikatos sutrikimų turinčių nuomininkų elgsena bei laikinai likusių netinkamų išnuomoti butų apsauga nuo niokojimo ir atsako į komiteto narių pateiktus klausimus.

E. Mantulova pastebi, kad ataskaitoje nėra nurodyti įstaigos darbuotojų atlyginimai bei domisi dėl valdybos suformavimo, vykusių posėdžių ir ar šią ataskaitą patvirtino valdyba.

D. Netikšienė paaiškina, kad naujoji valdyba buvo suformuota tik vasario mėnesį. Su ataskaita susipažino, tačiau dėl karantino posėdis neįvyko, todėl nuomonės nepareiškė. Išsamius duomenis apie atlyginimus bei VšĮ „Klaipėdos butai“ valdybą pateikė raštu el. paštu.

l. Skrupskelienė sako, kad įsigijus programinę įrangą galbūt būtų galima sumažinti administraciją, todėl pageidauja išgirsti ir laikinojo vadovo nuomonę.

E. Vanagas pažymi, jog optimizavimas turint tiek daug butų ir socialinių gyventojų su kuriais reikia daug bendravimo, būtų sudėtingas.

A. Šimkus padėkoja už pristatymą. Siūlo pritarti viešosios įstaigos „Klaipėdos butai“ 2019 metų veiklos ataskaitai ir balsuoti už pateiktą sprendimo projektą.

Balsavimu: už-7 (A. Šimkus, E. Mantulova, A. Barbšys, L. Skrupskelienė, J. Sungailienė, A. Tuma, A. Andziulis) -vienbalsiai, pritarta sprendimo projektui.

NUTARTA. Pritarti sprendimo projektui.

4. SVARSTYTA. Klaipėdos miesto savivaldybės tarybos 2018 m. balandžio 26 d. sprendimo Nr. T2-92 „Dėl Klaipėdos miesto savivaldybės paplūdimių ir jų maudyklų įrengimo, naudojimo ir elgesio juose taisyklių patvirtinimo“ pripažinimas netekusiu galios.

Pranešėja I. Šakalienė sako, kad šiuo sprendimu siekiama pripažinti netekusiu galios sprendimą dėl Klaipėdos miesto savivaldybės paplūdimių ir jų maudyklų įrengimo, naudojimo ir elgesio juose taisyklių patvirtinimo“, nes Lietuvos Respublikos sveikatos apsaugos ministro 2019-07-24 įsakymu pakeista Lietuvos higienos norma. Nebesant teisinio pagrindo, bus panaikintos Klaipėdos miesto savivaldybės paplūdimių ir jų maudyklų įrengimo, naudojimo ir elgesio juose taisyklės, paplūdimių įrengimo tvarką reglamentuoja Lietuvos Respublikos sveikatos ministro higienos norma „Paplūdimiai ir jų maudyklų vandens kokybė“, o tvirtinamos Saugaus elgesio Klaipėdos miesto savivaldybės paviršinių vandens telkinių vandenyje ir ant paviršinių vandens telkinių ledo taisyklės reglamentuos poilsiautojų elgesį paplūdimiuose, bei bus nustatyta aiški institucijų kompetencija, susijusi su skęstančiųjų gelbėjimo darbų organizavimu paplūdimyje*.*

A. Andziulis mano, jog naikinant vienas taisykles, turėtų atsirasti kitos.

I. Šakalienė pažymi, kad Viešosios tvarkos skyrius jau parengė Saugaus elgesio Klaipėdos miesto savivaldybės paviršinių vandens telkinių vandenyje ir ant paviršinių vandens telkinių ledo taisykles, kuriose ir atsispindės šiame sprendimo projekte taisyklės, kurios bus pripažintos netekusios galios.

E. Mantulova siūlo pritarti šiam sprendimo projektui, o susipažinus su Viešosios tvarkos parengtomis taisyklėmis, bus galima pareikšti pastabas.

A. Šimkus siūlo pritarti ir balsuoti už pateiktą sprendimo projektą.

Balsavimu: už-6 (A. Šimkus, E. Mantulova, A. Barbšys, L. Skrupskelienė, J. Sungailienė, A. Tuma), susilaiko – (A. Andziulis), pritarta sprendimo projektui.

NUTARTA. Pritarti sprendimo projektui.

Posėdis baigėsi 14.50 val.

Posėdžio pirmininkas Alvidas Šimkus

Posėdžio sekretorė Aldutė Meniakina